Die Dooie See - www.bybelkennis.co.za
Die Dooie See – Coen Slabber
Reeds in Genesis 14:3 lees ons van die Soutsee. Soos met die See van Galilea staan die Dooie See bekend onder verskillende name: Die See van Araba, die Oostelike See (Esegiël 47:18). In buite-Bybelse geskrifte word daar ook verwys na Die See van Sodom, Die See van Lot en die See van Asfalt. Die Dooie See 'n meer geleë tussen Jordanië en Israel.
Die oppervlak en kuslyn is 423 meter onder seevlak; dit is 377 meter diep. Die water bevat 33,7% sout – 8,6 maal meer as die see self. Geen diere kan hier oorleef nie en daarom die benaming die Dooie See. Klein hoeveelhede bakterieë en swamme word wel in die water gekry, maar geen vis of waterplante nie. Weens die hoë digtheid van die water is dit moeilik om in die See te swem – jy kan egter heel ontspanne dryf op die water. Die See, geleë in die skeurvallei van die Jordaanrivier, is 67 km lank en 18 km breed op sy breedste punt. Die hoof invloei is uit die Jordaanrivier. Daar is geen uitvloei nie. Hier is ''n satellietfoto van die See van Galilea en die Dooie See. (Verskyn in Wikipedia)
Volgens die Bybel was dit ''n plek waarheen Dawid gevlug het (1 Samuel 23:29 – 24:1). Dit was ook een van die wêreld se eerste gesondheidsoorde – vir Herodes die Grote. Die hele jaar skyn die son en is dit droog – minder as 100 mm reënval per jaar. Een van die belangrike produkte wat hier verkry word, is asfalt. Dit is veral deur die Egiptenare vir mummifisering gebruik.
Net noord van die Dooie See is Jerigo geleë. Waarskynlik aan die suid-oostelike kus van die Dooie See was Sodom en Gomorra geleë en die stede waarvan ons in Deuteronomium 29:23 lees – Adma en Sebojim. Soar is gespaar, want Lot het uit Sodom daarheen gevlug. Nog 'n belangrik dorp was Machaerus waar, volgens Josefus, Johannes die Doper aangehou en vermoor is. Masada was waarskynlik die bekendste van hierdie dorpe. Hier het 'n klein groepie Jode die mag van die Romeinse leërs van 70 – 73 uitgehou.
Esseners het hulle aan die weskus van die Dooie See gevestig. Of hulle en die Koemraan-gemeenskap dieselfde mense was, is onseker. In grotte naby waar hulle gewoon het, is die Dooie See-rolle gekry.
In Esegiël 47:8 – 9 lees ons 'n interessante profesie: Wanneer dit (die water in die Jordaanvallei) in die Dooie See inloop, sal die water van die Dooie See vars word. Waar die stroom ook kom, sal dit wemel van al die soorte diere en sal daar baie vis wees. Ons kry 'n soortgelyke profesie in Sagaria 14:8.